Bjørn Jensen (84) har stemt Høyre i 60 år. Nå frykter han at seniorsenteret hans blir privatisert.
Seniorsenteret i Ullevål Hageby kan bli privatisert. Det vekker harme i Høyres egen bakhage. Høyre får nå krass kritikk av Høyre-velgere for å bedrive Høyre-politikk i Høyre-bastion. Det som skjer, er at Høyre – med Venstre og Frp – kan komme til å privatisere seniorsenteret i Ullevål Hageby i Oslo. – De begynner i feil ende Partiene har fått flertall i bydelsutvalget (BU) for å be bydelsadministrasjonen utrede muligheten for en konkurranseutsetting. I dag drives senteret av bydelen. Skal vi tro Bjørn Jensen, leder for senterets brukerråd, er det blant byens best drevne. Han er sterkt imot at seniorsenteret havner i kommersielle hender. – Dette er blårusspolitikk. De begynner i feil ende. De har ikke undersøkt hvordan senteret drives eller hvor tilfredse brukerne er engang, sier Jensen til Aftenposten. – Vil ikke jobbe gratis I dag er det fire ansatte på eldresenteret, i tillegg til flere frivillige. – Flere av de frivillige gir uttrykk for at de ikke vil jobbe gratis for noen som vil håve inn penger, sier leder for senteret, Karina Nummedal Shandiz, til Aftenposten. Shandiz forteller at de ansatte ble nervøse da de ble kjent med forslaget fra de borgerlige partiene. – Kafeteria med glimrende kokker Nordre Aker Budstikke har også omtalt saken. – Jeg er snart 85 år og har stemt Høyre i 60 år. Dette er dårlig forankret Høyre-politikk. Vanligvis er de mer pragmatiske. Dette vil være et selvmord med tanke på oppslutning i Ullevål Hageby i fremtiden, sier Jensen i brukerrådet. – Det er ikke så overraskende at Høyre vil konkurranseutsette et offentlig tilbud? – Vi hadde ikke fått signaler om dette. Dette kom plutselig opp på agendaen i et BU-møte, som lyn fra klar himmel. Jensen frykter at de vil få et dårligere tilbud. I dag er senteret åpent fra kl. 8 til 15.30 mandag til fredag. Av tilbudene trekker Jensen frem både fysiske aktiviteter, kulturtilbud, og ikke minst: – I kafeteriaen er det glimrende kokker som lager himmelsk god mat, bakst og kaker. – Brukerne ble hørt Så, hvorfor ønsker Høyre, Venstre og Frp å se på muligheten for å konkurranseutsette? – Dette er ikke for å spare penger. Det er for å se om det er mulig. Poenget med konkurranseutsetting er å se om det er noe vi kan gjøre enda bedre, sier Øyvind Lind-Fossen (H), bydelsutvalgsleder i Nordre Aker. – Én ting er om det er mulig, men hvordan skal dere finne ut om det er smart? – Det er ved en prosess man kjenner godt fra norske kommuner. Dersom vi kommer dit, må BU fastsette noen kvalitetsparametere for å sikre at kvaliteten blir best mulig for brukerne. Mange sier at senteret drives bra fra før, og da vil det i så fall ikke bli noe av. – Kunne dere ikke dratt innom og snakket med de som bruker det først? – Vi hadde åpen halvtime i forrige BU-møte. Da ble brukerne hørt. Når vi eventuelt går videre i denne prosessen, kan det være nyttig at flere av oss går på besøk. Det vil bli interessant. Andre opprør på kort tid – Bjørn Jensen har stemt Høyre i 60 år og sier forslaget kom som lyn fra klar himmel. Hva tenker du om det? – Hvis man blir overrasket over at Høyre vil konkurranseutsette ... Dette er politikk som ble lagt frem i Høyre, Venstre og Frps erklæring i oktober. Forslaget om seniorsenteret er ikke det første som vekker harme Høyres i egen bakhage. Aftenposten skrev nylig om et beboeropprør i Ullevål Hageby mot fjerning av parkeringsplasser i Eventyrveien.
Høyre, Venstre og Frp vurderer å privatisere seniorsenteret i Ullevål Hageby, noe som møter motstand fra brukerne. Forslaget har ført til uro blant både ansatte og frivillige, som frykter forringelse av tilbudet og ikke vil jobbe gratis for kommersielle aktører.  Bydelsutvalgsleder i Nordre Aker, Øyvind Lind-Fossen (H), sier hensikten med privatisering ikke er å spare penger, men å se om tjenesten kan forbedres.